George Best

George Best (født 22. mai 1946 i Belfast, død 25. november 2005) var en nordirsk fotballspiller. Han spilte for Manchester United mellom 1963 og 1973, der han fikk 466 førstelagskamper og scoret 178 mål. Best ble engelsk ligamester to ganger, og han var i 1968 med på å vinne Serievinnercupen. Der scoret han ett mål i finalen mot Benfica, og han ble samme sesong kåret til Europas beste spiller. Dette var også første gang et engelsk lag gikk helt til topps i denne turneringen. Han spilte også 37 landskamper for .

Biografi 
Best blir regnet som en av tidenes aller beste fotballspillere. Han var en driblefant, som vanligvis ble benyttet som kantspiller, men spilte også mange kamper i en offensiv midtbanerolle. I begge posisjoner var han et naturtalent, og i 1968 ble han kåret til årets spiller i Europa. Han spilte faktisk i alle posisjoner, unntatt høyreback og keeper, og regnes som en av verdens fremste fotballspillere gjennom tidene.

Også utenfor banen var han et naturlig midtpunkt. Best blir ofte regnet som fotballens første «rockestjerne». Etter Europacup-triumfen i 1968 begynte laget å rakne. Ettersom George Best hadde vokst opp med stjernespillere rundt seg, førte dette til at moralen sank: Tidligere storstjerner ble erstattet av middelmådigheter. Fremdeles spilte han fotball på et høyt nivå, men laget fungerte ikke i det hele tatt. I 1973 forlot Best Manchester United og la opp som fotballspiller. Han gjorde imidlertid comeback kort tid etter for naboklubben Stockport og spilte senere for Fulham, den skotske klubben Hibernian samt en rekke klubber i USA. Han la opp for godt i 1983 etter et kort opphold i den australske klubben Brisbane Lions.

Både under og etter sin fotballkarriere havnet Best ofte i tabloidavisenes sladrespalter med historier som vanligvis inkluderte alkohol og damer. I 1984 ble han arrestert for fyllekjøring, og noen år senere ble han erklært personlig konkurs. I 2002 fikk Best en levertransplantasjon og klar beskjed fra legene om at han måtte slutte å drikke, men kort tid etter var han tilbake på flaska. Det er blitt påstått at han en gang fikk spørsmålet om hva han hadde brukt pengene sine på. Han svarte: «I spent a lot of money on booze, birds and fast cars – the rest I just squandered.» («Jeg har brukt mange penger på sprit, 'ryper' (pene jenter) og raske biler – resten har jeg bare sløst bort».

Best døde i november 2005 etter at det som begynte som en luftveisinfeksjon, utviklet seg til svikt i flere organer. Etter omkring tre uker på Cromwell Hospital i London var han på bedringens vei, men etter et tilbakefall stod ikke livet til å redde.

Han ble gravlagt ved siden av sin mor på Roselawn gravlund i Belfast den 3. desember 2005. Seremonien foregikk i parlamentsbygningen Stormont, der omkring 25 000 fremmøtte fulgte med på storskjermer utenfor. Politiet anslo at mellom 75 og 100 000 mennesker hadde møtt opp ved Stormont eller langs veien for å vise George Best den siste ære. Selve begravelsen var en privat seremoni for de nærmeste, men etter familiens ønske ble ti tilfeldige mennesker i folkemengden også invitert.

Galleri

Referanser

Eksterne lenker 
 
 
 
 
 
  George Bestes profil på united.no

Nordirske fotballspillere
Fotballspillere for Manchester United FC
Fotballspillere for Dunstable Town FC
Fotballspillere for Stockport County FC
Fotballspillere for Cork Celtic FC
Fotballspillere for Los Angeles Aztecs
Fotballspillere for Fulham FC
Fotballspillere for Fort Lauderdale Strikers
Fotballspillere for Hibernian FC
Fotballspillere for San Jose Earthquakes
Fotballspillere for AFC Bournemouth
Fotballspillere for Nuneaton Borough FC
Fotballspillere for Tobermore United FC
Personer fra Belfast